বিহারের জয় নিয়ে X হ্যান্ডেলে পোস্ট প্রধানমন্ত্রীর

নয়াদিল্লি: বিহারে (Bihar Assembly Election Results 2025) প্রথম এসআইআর, তাতেই বাজিমাত করল এনডিএ। এসআইআরে দুরন্ত ফল করেছে এনডিএ। পাটলিপুত্রে মোদি-নীতীশের জোট জয়জয়কার। জয় নিশ্চিত হতেই স্যোশাল মিডিয়ায় পোস্টে বিহারবাসীকে শুভেচ্ছা জানালেন প্রধানমন্ত্রী নরেন্দ্র মোদি (Narendra Modi)। অভিনন্দন বার্তায় প্রধানমন্ত্রী লেখেন, ‘সুশাসন, বিকাশ, জনকল্যাণ এবং সামাজিক ন্যায়বিচারের জয় হয়েছে।’ বিহারের তরুণ প্রজন্ম এবং মহিলাদের জীবনযাত্রার মানোন্নয়নের জন্যও নতুন সরকার কাজ করবে বলে প্রতিশ্রুতি দেন প্রধানমন্ত্রী।

নরেন্দ্র মোদি তাঁর এক্স হ্যান্ডলে লেখেন, ‘বিহারে সুসাশনের জয় হয়েছে। উন্নয়নের জয় হয়েছে। সামাজিক ন্যায়বিচারের জয় হয়েছে। এই জয় ঐতিহাসিক এবং অভূতপূর্ব। NDA-র ঐতিহাসিক জয়ের জন্য যারা দু’হাত ভরে আশীর্বাদ করেছেন, বিহারের জনগণকে আমি কৃতজ্ঞতা জানাই।’ বিহারের এই জয়কে ঐতিহাসিক বলে ব্যাখ্যা করেন মোদি। তিনি বলেন, মানুষের এই রায় সাধারণ জনতার সেবা করার এবং বিহারের জন্য নতুন সংকল্পে কাজ করার শক্তি দেবে আমাদের। নীতীশ কুমার, চিরাগ পাসওয়ান, জিতনরাম মাঝি এবং উপেন্দ্র কুশওয়াহাদের মতো এনডিএ-র শরিক নেতাদের শুভেচ্ছা জানান তিনি। একই সঙ্গে ওই পোস্টে বিহারের জন্য এনডিএ-র আগামীর রূপরেখারও আভাস দিয়ে মোদি লেখেন, ‘আগামী বছরগুলিতে আমরা বিহারের বিকাশ, পরিকাঠামোর উন্নতি এবং বিহারের সংস্কৃতিকে একটি নতুন পরিচয় দেওয়ার জন্য নিরলস ভাবে কাজ করে যাব।’